b'\n_START_ARTICLE_\nJack Mattsson\n_START_PARAGRAPH_\nJack Christer Randolph Mattsson (12. joulukuuta 1954 Jomala, Ahvenanmaa \xe2\x80\x93 11. marraskuuta 2007 Helsinki) oli suomalainen s\xc3\xa4velt\xc3\xa4j\xc3\xa4, kapellimestari ja sovittaja._NEWLINE_Mattsson sai kirkkomuusikon koulutuksen, jonka aloitti Sibelius-Akatemiassa vuonna 1974, mutta sai diplomin my\xc3\xb6s huilistina ja otti huilun p\xc3\xa4\xc3\xa4soittimekseen. Urkujensoitossa h\xc3\xa4nen opettajansa oli Folke Forsman. H\xc3\xa4nelle opetti kontrapunktia, harmoniaa ja yksityisesti s\xc3\xa4vellyst\xc3\xa4 Einar Englund, jonka h\xc3\xa4n my\xc3\xb6hemmin nimesi rohkaisevaksi taustavaikuttajaksi h\xc3\xa4nen kehityksess\xc3\xa4\xc3\xa4n kohti edustamaansa melodista tyyli\xc3\xa4. Englundin kuoltua vuonna 1999 Mattsson s\xc3\xa4velsi pianotrion In memoriam Einar Englund. Musiikillisiin ihanteisiinsa ja identiteettiins\xc3\xa4 vaikuttaneina vanhempina s\xc3\xa4velt\xc3\xa4jin\xc3\xa4 h\xc3\xa4n piti Claude Debussya ja Maurice Ravelia. H\xc3\xa4n ei omaksunut avantgardistisia eik\xc3\xa4 kokeellisia tekniikoita. Mattsson toimi urallaan muun muassa vapaana taiteilijana sek\xc3\xa4 Svenska Teaternin kapellimestarina ja sovittajana. H\xc3\xa4nen teostensa joukossa ovat \xc3\x85l\xc3\xa4ndskt requiem ja n\xc3\xa4ytt\xc3\xa4m\xc3\xb6teos Katrina. N\xc3\xa4ist\xc3\xa4 ensin mainittu on viisiosainen, noin 40-minuuttinen Valdemar Nymanin ruotsinkieliseen tekstiin s\xc3\xa4velletty \xc3\x85lands s\xc3\xa5ng- och musikf\xc3\xb6rbundin tilausty\xc3\xb6 vuodelta 1990. My\xc3\xb6s Ahvenanmaalla vuonna 1997 kantaesitetty Katrina on Lars Huld\xc3\xa9nin kanssa tehdyn yhteisty\xc3\xb6n tulos._NEWLINE_Mattsson sai palkintoja muiden muassa Svenska Kulturfondenilta ja \xc3\x85lands kulturstiftelselta sek\xc3\xa4 vuonna 1997 \xc3\x85lands sj\xc3\xa4lvstyrelses Jubileumsmedaljin. H\xc3\xa4n asui yli kolmen vuosikymmenen ajan Helsingiss\xc3\xa4, mutta palasi syyskuussa 2007 Ahvenanmaalle ja ty\xc3\xb6skenteli siell\xc3\xa4 kanttorina. Saman vuoden marraskuussa h\xc3\xa4n kuoli Meilahden sairaalassa saatuaan sairaskohtauksen. Patrik Vidjeskog s\xc3\xa4velsi Mattssonin muistolle requiemin, joka kantaesitettiin lokakuussa 2009 Mustasaaren kirkossa._NEWLINE_Helmikuussa 2011 Porvoon tuomiokirkossa j\xc3\xa4rjestettiin Mattssonin muistokonsertti, jossa Folke Forsman esitti urkuteoksen Thoughts ja Eric-Olof S\xc3\xb6derstr\xc3\xb6m johti tulkinnan Vi vandrande sj\xc3\xa4lar -sarjasta kuorolle ja orkesterille. J\xc3\xa4lkimm\xc3\xa4inen teos oli Lars Huld\xc3\xa9nin viimeistelem\xc3\xa4\xc3\xa4n tekstiin suomenruotsalaisten hengellisten kansanlaulujen pohjalta s\xc3\xa4velletty tilausty\xc3\xb6 vuoden 1995 Lohtajan kirkkomusiikkijuhlille.'